87074015678

710418402896

АЙТКУЛОВА Гульжаухар Умирзаковна,

Қалдыбай Бектаев атындағы жалпы білім беретін мектебінің

бастауыш сынып мұғалімі.

Түркістан облысы, Ордабасы ауданы

**ҰСТАЗ-ҰЛАҒАТТЫ ҰҒЫМ**

*Ұстаз... жаратылысынан өзіне айтылғанның бәрін жете түсінген, көрген, естіген және аңғарған нәрселердің бәрін жадында жақсы сақтайтын, ешнәрсені ұмытпайтын.. алғыр да аңғарымпаз ақыл иесі... мейлінше шешен, өнер-білімге құштар, аса қанағатшыл жаны асқақ және ар-намысын ардақтайтын, жақындарына да, жат адамдарына да әділ ..., жұрттың бәріне... жақсылық пен ізгілік көрсетіп ... қорқыныш пен жасқану дегенді білмейтін батыл ержүрек болуы керек*.

***Әл***-***Фараби***

Өмірдегі көп мамандықтардың ішінде жан-жақты білімділікті, икемділік-ті, шеберлікті, ерекше шәкіртжандылықты, мейірімділікті қажет ететін мамандық-ұстаздық мамандық. Олай дейтінім, мұғалім-біріншіден, адамзат қоғамы тарихында жинақталған ғылым негіздерінен білім беруге тиіс болса, екіншіден, үнемі шәкірттерімен қарым-қатынаста болып, білсем-үйренсем деген бала арманы мен оның сырлы тағдырына басшылық етуді мойнына алған маман.

Шәкірт санасына білім нәрін сеуіп, ел болашағының өрендерін тәрбиелеп шығару-екінің бірінің қолынан келмес, әрі аса үлкен жауапкершілікті қажет ететін жұмыс. Себебі, ол дәрігер сынды жас өрендердің болашағына жауапты. Бала өмірге қадам жасаған сәтте оның жолында небір қиындықтар кездеседі, сол кезде өзінің тәжірибесімен бөлісетін адам-сол баланың өмірінде өшпес із қалдырады. Ата-ана сәби өмірге келген күннен бастап, жүріп-тұруға, оқуға, санауға, жаза білуге, қоғамдық орындарда өзін қалай ұстау керек екендігін үйретеді. Алайда, ата-ананың үйде берілген тәрбиесі жеткіліксіз. Ата-анадан кейінгі ақылымен бөлісер, ар-ұятты бойға сіңірер бірде-бір адам болса, ол-ұстаз.

Ұстаз болу-жүрек жылуын, мейірім шуағын, адамгершілік ұлылығын баланың бойына дарыту, шәкіртке ата-анасындай болып тәрбие сыйлау, жас ұрпақтың жарқын болашаққа барар жолын айқындап беру. Орыс ойшылы Анатолий Луначарский “Ұстаз-бұл жас ұрпақтың бойына ғасырлар бойы жинақталған барлық асылдарды сіңіруші, ал оларды соқыр сезімдерден, жамандықтардан және жұқпалы мерездерден аулақтатушы ада’’- деп өз ойын айтса, ал қазақтың қоғам қайраткері, ағартушы - ғалым Ахмет Байтұрсынов “мұғалім - мектептің жаны”,- деп бағалаған. Осыдан-ақ, ұстаз деген-ұлы есім екенін талассыз аңғаруға болады. Себебі, ұстазға деген құрмет бәрінен биік тұрады. “Тамшысымен тас тесетін бейне бір су тәрізді” (Әл-Фараби) жандарға ілтипат таныту-адами қасиеттің ілгері басуының бір қадамы. Қай заманда болсын, ұстаздарға құрмет жоғары болған. Мәселен, Ескендір Зұлқарнайын өз ұстазын “Мен ұстазыма әкемнен кем қарыздар емеспін. Әкемнен өмірді алсам, Аристотельден сол өмірге керектінің бәрін алдым” деп еске алатын болған екен. Демек, бүгіннен немесе кешеден ғана ұлы мамандық иелеріне құрмет көрсетіліп келе жатқан жоқ, ықылым заманнан бері ұстаздықтың шоқтығы биік тұр. Сондықтан да, ұстазды сыйлау-өмірдегі бір борышың. Ұстазға құрмет-адамзатқа міндет.

“Адамның адамшылығы-жақсы ұстаздан” деп, -ұлы Абай айтқандай, мұғалім тәрбиесі мен өнегесі - оқушының болашақ азығы. Жақсы ұстазға кезігіп, тәлім-тәрбие алған шәкірт өмір майданында мойымай күресіп, болашақ жолдарда бағытынан таймасы анық. Ұстаз бейнесі-шәкірт үшін адамгершіліктің ең жоғары үлгісі. Ұстаздың лаулаған жалыны - әр жүрекке жылу сеуіп, нұр құятын қуаттың, өмірдің қайнар көзі. Тіршіліктегі шырақтың сөнбес ошағы. Ұстаз-өзінің бар күшін, бүкіл өмірін бала тәрбиесіне бел буған қасиетті мамандық иесі. Менің ойымша, өте қайырымды, ешкіммен артық сөзге бармайтын, сабақ барысында оқушы қабілетін шыңдауға күш-жігерін аямайтын рухы биік жан.

Әр оқушының пәнді жақсы білуі, сол пәнді оқытатын ұстазына байланысты екені баршамызға белгілі. Егер, оқушы мен мұғалім арасында қарым-қайшылық болса, ол сабақ қаншалықты қызық болғанымен де, баланың оны білуіне құлқы болмайды, сабақты оқығысы да келмейді. “Адамға ең бірінші білім емес, тәрбие берілу керек, тәрбиесіз берілген білім-адамзаттың қас жауы...” деп, - ұлы ғұлама Әл-Фараби айтқандай,баланы тәрбиелей отырып, білім беру керек.

Еліміздің ертеңгі болашағы жас ұрпақ болғандықтан, оларға терең де, сапалы білім берудің жаңа әдіс- тәсілдерін құрастыру -бүгінгі күннің өзекті мәселесі болып тұр. Елімізде орта білім беру мазмұнын жаңарту шеңберінде білім беру үдерісінің құрылымы мен мазмұнына өзгерістер енгізілуде. Жаһандану заманында жас ұрпақтың жаңаша ойлау қабілетін, белсенділігін арттыру ,білімге деген құштарлығын ояту, өмірінде алған білімін қолдана білуге, отансүйгіштік қасиетін одан әрі дамытуға бағыттау-ұстаздың басты міндеті деп білемін. Өйткені, мектептің әр күні көптеген ғылыми жаңалықтарға, терең әлеуметтік өзгерістерге толы. Бұрын оқу процесінде мұғалім басты роль атқарса, қазір оқушының іс-әрекетімен мектеп көрсеткіші бағаланады. Қазіргі уақытта нені оқыту емес, қалай оқыту маңыздырақ болғандықтан, сабақ барысында оқушының ізденуі мен зерттеу дағдыларын қалыптастыра отырып, пәнге қызығушылығын арттыру мақсатында қолданылатын әдіс –тәсілдерді тиімді пайдалана білу қажет. Сондықтан да, мұғалімнің басты мақсаты-оқушылардың функционалдық сауаттылығы мен сыни тұрғыдан ойлау қабілеттерін дамытуға бағытталған болуы керек. Жаңаша сабақ құрылымын жоспарлау,жаңа технологиялық әдіс-тәсілдер - сабақ үдерісінде оқушылардың ынтымақтастықпен бірігіп жұмыс жасауына, ойын еркін жеткізуіне және шығармашылық қабілеттерін дамытуына септігін тигізетіні сөзсіз. Жаңартылған оқу бағдарламасындағы теориялық білім-әр мұғалімнің шеберлігін шыңдай отырып, жас ұрпақтың жоғары нәтижелі болуына көмектесері хақ. Білім саласындағы бұл жаңашылдық-әлем дамуының бірден-бір сатысы. Осы тәсілдерді тиімді пайдалану арқылы, құзіретті мұғалім өз тәжірибесін жетілдіре түспек. Құзіретті мұғалімнің міндеті-оқушының жеке тұлғалық ерекшелігіне мән беру. Жаңартылған білім беру бағдарламасының нәтижесінде-тәуелсіз ғылымға қызығушылығы оянған, білім алуға бейім, сенімді, жауапты, сын тұрғысынан ойлай алатын, өз ойын жеткізе алатын білім алушыларды көруге болады.

ХХI ғасыр-ғылым мен техниканың, білім мен тәжірибенің ұштаса кемелденген ғасыры. Жаңа ғасырдағы ұстаз шәкіртке сапалы білім, саналы тәрбие беруші ғана емес, ғылым мен техниканың тілін жетік меңгерген, білікті де, білгір болуы міндетті.

“Ұстаз болу-өз уақытыңды аямау, өзгенің уақытын аялау”,-деп ұлы ойшыл, философ Жан-Жак Руссо айтқандай, бүгінгі ұстаз-инновациялық технологияларды пайдаланушы, әрі ізденуші, әрі өндіруші, әрі ғалым-зерттеуші болу керек. Мұғалімдер өз елінің жас болашағына тәлім-тәрбие береді, бұдан тек қана баланың өмірі қалыптаспайды, сонымен қатар, ұлттың, елдің қоғамы қалыптасады, Қазақстанның өркендеуіне, алдыңғы қатарлы елдер қатарына қосылуына үлкен әсер етеді. Біз бүгінгі міндеттерді жүзеге асыру арқылы Отанымыздың дамуына өз үлесімізді қосатын боламыз. Әрбір шәкірттің санасына білім нәрін сіңірген, жылдар бойы тәлім алған ұстазының аяулы бейнесі көкірек көрігінде, жүрек түбінде сақталуы заңдылық. Шәкірттің білімді болуы-ұстаз қолында. Ендеше бізге ой-өрісі жоғары дамыған, зерделі, жан-жақты, парасатты ұрпақ керек екенін бір сәтте естен шығармағанымыз жөн.